LR IZGLĪTĪBAS UN ZINĀTNES MINISTRIJA

VALSTS PĒTĪJUMU PROGRAMMAS “LETONIKA LATVISKAS UN EIROPEISKAS SABIEDRĪBAS ATTĪSTĪBAI” STRATĒĢISKĀS VADĪBAS PADOME

(Padome izveidota ar Izglītības un zinātnes ministrijas 2021. gada 18. maija

rīkojumu Nr. 1-2e/21/175 (grozīts ar Izglītības un zinātnes ministrijas 2021. gada 1. jūnija rīkojumu Nr. 1-2e/21/187 un ar 2021. gada 10. jūnija rīkojumu Nr. 1-2e/21/196))

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Protokols Nr. 4

*Elektroniskā rakstiskā procedūra no 2022. gada 21. marta (plkst. 15.21) līdz 2022. gada 25. martam (plkst. 17.00)*

2022. gada 31. martā

|  |  |
| --- | --- |
| Sēdē piedalās: | |
| **Padomes priekšsēdētājs** |  |
| D. Stepanovs | Izglītības un zinātnes ministrijas valsts sekretāra vietnieks – Augstākās izglītības, zinātnes un inovāciju departamenta direktors |
| Padomes priekšsēdētāja vietniece |  |
| I. Saleniece | Izglītības un zinātnes ministrijas valsts sekretāra vietniece – Politikas iniciatīvu un attīstības departamenta direktore |
| Padomes locekļi |  |
| G. Anča | Latvijas cilvēku ar īpašām vajadzībām sadarbības organizācijas “SUSTENTO” Valdes priekšsēdētāja |
| A. Bukšs | Tieslietu ministrijas tieslietu ministra biroja vadītājs |
| O. Cara | Londonas Universitātes koledžas (*University College London*) Izglītības institūta (*Institute of Education*) lektore izglītības socioloģijā |
| S. Ēlerte | Valsts prezidenta padomniece kultūrpolitikas jautājumos |
| E. Gavele | Speciālo uzdevumu vēstniece diasporas jautājumos |
| I. Ījabs | Eiropas Parlamenta deputāts |
| T. Ķencis | Latvijas Jauno zinātnieku apvienības pārstāvis |
| E. Lange-Ionatamišvili | NATO Stratēģiskās komunikācijas izcilības centra vecākā eksperte |
| D. Melbārde | Eiropas Parlamenta deputāte |
| I. Pauloviča | Valsts kancelejas direktora vietniece valsts pārvaldes jautājumos |
| I. Seržants | Kristiana Albrehta universitātes Ķīlē (*Christian-Albrechts-Universität zu Kiel*) pārstāvis |
| A. Vasiļjevs | SIA “Tilde” valdes priekšsēdētājs |
| Protokolē: |  |
| L. F. Dreimane | Izglītības un zinātnes ministrijas Augstākās izglītības, zinātnes un inovāciju departamenta Pētniecības programmu vienības vadītāja |

Valsts pētījumu programmas “Letonika latviskas un eiropeiskas sabiedrības attīstībai”(turpmāk – programma) Stratēģiskās vadības padomes (turpmāk – Padome) sēde tiek rīkota, organizējot elektronisko rakstisko procedūru laika posmā no 2022. gada 21. marta (plkst. 15.21) līdz 2022. gada 25. martam (plkst. 17.00) atbilstoši padomes nolikuma 17. punktā noteiktajam.

**1. Par maksimālā pieejamā finansējuma sliekšņa noteikšanu valsts pētījumu programmas “Letonika latviskas un eiropeiskas sabiedrības attīstībai” projektiem**

2022. gada 21. martā (plkst. 15.21) padomes sekretāre L. F. Dreimane padomes priekšsēdētāja D. Stepanova vārdā informē, ka īstenojot programmu, Izglītības un zinātnes ministrija (turpmāk – Ministrija), pēc 2021. gada 7. jūlija Ministru kabineta rīkojumā Nr. 475 “Par valsts pētījumu programmu “Letonika latviskas un eiropeiskas sabiedrības attīstībai”” definēto projektu apstiprināšanas (MK rīkojums), kā arī konkursa 2. kārtas izsludināšanas (atkārtoti 6.5.1. uzdevumam), ir konstatējusi programmas mērķiem paredzētā finansējuma pārpalikumu (no projektiem paredzētās maksimālās pieļaujamās summas) 415 025 *euro* apmērā. Pamatojoties uz minēto un ievērojot Zinātniskās darbības likuma 35. panta otro daļu, Ministrija, konsultējoties ar Latvijas Zinātnes padomi, Latvijas Zināņu akadēmiju un Valsts izglītības satura centru, ir sagatavojusi programmas papildu uzdevuma – “Latviešu literatūra un tās pētniecība valstiskās identitātes un iekļaujošas sabiedrības perspektīvā” konceptuālo ietvaru (protokola 1. pielikums) (turpmāk – konceptuālais ietvars). Pamatojoties uz Ministru kabineta 2018. gada 4. septembra noteikumu Nr. 560 “Valsts pētījumu programmu projektu īstenošanas kārtība” (MK noteikumi) 4. punktā noteikto, ka Ministrija sadarbībā ar Padomi definē programmas uzdevumus un finansējumu, Ministrija iesniedza minēto papildu uzdevuma konceptuālo ietvaru izskatīšanai Padomei atbilstoši tai MK noteikumos un Padomes nolikumā Nr. 1-7e/21/5 noteiktajai kompetencei. Ministrija procedūras ietvaros aicināja Padomes locekļus sniegt saskaņojumu vai pamatotus iebildumus līdz 2022. gada 25. martam, izvērtējot konceptuālā ietvara saturisko tvērumu kopskatā ar pieejamo finansējumu (un potenciāli tā sadali), kā arī, vai minētais uzdevums, pēc līdzības kā citos programmas uzdevumos, būtu īstenojams vairākos projektos (atbilstoši pētniecības virzieniem – a, b, c) vai tomēr vienā lielā projektā.

2022. gada 22. martā E. Gavele, pārstāvot Ārlietu ministrijas viedokli, izsaka atbalstu konceptuālajam ietvaram.

2022. gada 25. martā U. Zariņš, pārstāvot Kultūras ministrijas viedokli, izsaka atbalstu konceptuālajam ietvaram. Papildus, aicinot izņemt no nosaukuma vārdu “Mūdienu”, lai programmas izpildē neveidojas nevajadzīgas kolīzijas, ja tiks īstenotas arī aktivitātes, kas attiecas uz senākos laikos radīto literatūru (piemēram, veidoti jauni mācību līdzekļi un digitālie resursi, kuros varētu tikt iekļauti ne tikai mūsdienu darbi). Tāpat, U. Zariņš pauda viedokli par vēlamo pieeju konceptuālajā ietvarā definēto virzienu īstenošanai (a, b, c) – ņemot vērā programmas izpildes termiņu un pieejamo finansējumu, racionāli būtu šo īstenot kā vienu projektu, protams, piesaistot nepieciešamos partnerus, lai izpildītu visus, samērā daudzveidīgos uzdevumus. Papildus, ierosināts precizēt c) virzienā termins augmentētās realitātes uz papildinātās realitātes.

S. Ēlerte pievienojas U. Zariņa viedoklim.

Rakstiskās procedūras termiņā viedoklis nav saņemts no:

1. I. Salenieces;
2. G. Ančas;
3. I. Ījaba;
4. D. Melbārdes;
5. I. Seržanta;
6. A. Vasiļjeva.
7. A. Bukša
8. E. Langes-Ionatamišvili
9. I. Paulovičas
10. O. Caras
11. T. Ķenča

**Nolemj:**

Apstiprināt programmas papildu uzdevuma konceptuālo ietvaru šādā redakcijā: “*(6.7.) Latviešu literatūra un tās pētniecība valstiskās identitātes un iekļaujošas sabiedrības perspektīvā:*

*Uzdevuma priekšmets ir starpdisciplināra latviešu literatūras un literāro procesu izpēte, kas iekļauj šādus virzienus:* ***a)*** *Literatūras teorija un kultūras studijas: literatūras potenciāls identitāšu pētniecībā un Eiropas piederības veidošanā, atklājot kultūras un varas attiecību dinamiku. Kritisku un starpdisciplināru teoriju pielietojums latviešu literatūras telpā sabiedrībai aktuālu tēmu analīzei un izpratnei. Literatūras loma sabiedriskās domas un politisko naratīvu veidošanā mūsdienās un vēsturiskā skatījumā.* ***b)*** *Tekstoloģija un tehnoloģijas: starpdisciplināri pētījumi par literatūras radīšanu un tulkošanu (tai skaitā par eksperimentālu rakstību, digitālu kopraidi, epistolāro, ceļojumu, vēsturisko, biogrāfisko un autobiogrāfisko literatūru un citiem rakstības veidiem un hibrīdiem žanriem). Literatūra digitālo humanitāro zinātņu perspektīvā. Literatūras mediju un izdevējdarbības studijas, literārās gaumes, grāmatu patēriņa un aprites pētniecība, literatūras un periodikas cenzūras un pašcenzūras studijas dažādos vēstures posmos.* ***c)*** *Literatūras izglītība un sabiedriskā zinātne:* *jauni mācību līdzekļi un digitālie resursi literārās kompetences pilnveidošanai dažādās sabiedrības grupās Latvijā un diasporā: zinātniski pamatoti digitālās lasītprasmes instrumenti, izmantošanai digitālajos mācību līdzekļos un daiļliteratūras digitālajos resursos, lai veicinātu lasītprasmes attīstību visos izglītības vecumposmos no piecu gadu vecuma, kas paredz lasītāja dominantā uztveres tipa vajadzību ievērošanu (audiālais, kinestētiskais, neskaitot vizuālo), kā arī audiālo un papildinātās realitātes risinājumu pielietojumu specifisku mācīšanās traucējumu ietekmes mazināšanai lasītprasmes jomā (t.sk., disleksijas, disgrāfijas, u.c. gadījumos); amatierzinātnes un sabiedrības iesaiste Latvijā un diasporā, literatūrkritika un literatūra mediju telpā. Literatūra un lasīšanas paradumu dinamika, tās pārnese uz citām radošo industriju nozarēm.”*, vienlaikus rekomendējot, ka minētā uzdevuma pētniecības virzieni (a, b, c) tiek īstenoti viena projekta veidā, piesaistot nepieciešamos partnerus, lai izpildītu visus, samērā daudzveidīgos uzdevumus un ņemot vērā uzdevuma tematisko tvērumu un programmas definēto virsmērķi un mērķi, kā arī īstenošanai pieejamo finansējumu un atvēlēto laika periodu (līdz 2024. gadam).

Padomes priekšsēdētājs D. Stepanovs

Pielikumā:

1. Valsts pētījumu programmas “Letonika latviskas un eiropeiskas sabiedrības attīstībai” papildu uzdevuma – “Latviešu literatūra un tās pētniecība valstiskās identitātes un iekļaujošas sabiedrības perspektīvā” konceptuālais ietvars.
2. Stratēģiskās vadības padomes lēmums Nr. 2 Par papildu programmas uzdevuma “Latviešu literatūra un tās pētniecība valstiskās identitātes un iekļaujošas sabiedrības perspektīvā” konceptuālo ietvaru.

Padomes priekšsēdētājs D. Stepanovs

Protokolē L. F. Dreimane